CELEX: 32016D0530
Language: bg
Date: 2016-04-01 00:00:00
Title: Решение за изпълнение (ЕС) 2016/530 на Комисията от 1 април 2016 година относно мярка, предприета от Германия съгласно Директива 2006/42/ЕО на Европейския парламент и на Съвета за забрана на пускането на пазара на тип електрически агрегат (нотифицирано под номер C(2016) 1779) (Текст от значение за ЕИП)

5.4.2016   
            
            
               BG
            
            
               Официален вестник на Европейския съюз
            
            
               L 88/32
            
         РЕШЕНИЕ ЗА ИЗПЪЛНЕНИЕ (ЕС) 2016/530 НА КОМИСИЯТА
   от 1 април 2016 година
   относно мярка, предприета от Германия съгласно Директива 2006/42/ЕО на Европейския парламент и на Съвета за забрана на пускането на пазара на тип електрически агрегат
   
      
         (нотифицирано под номер C(2016) 1779)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (1), и по-специално член 11, параграф 3 от нея,
   като има предвид, че:
   
               (1)
            
            
               в съответствие с процедурата, установена в член 11, параграф 2 от Директива 2006/42/ЕО, Германия информира Комисията за мярка за забраняване на пускането на пазара на електрически агрегат от тип Rotenbach FO-65/LB2600, произведен от Zhejiang Lingben Machinery and Electronics Co. Ltd, Китай и предлаган на пазара от FRINGO GmbH & Co. KG, Германия.
            
         
               (2)
            
            
               Основанието за предприемането на мярката е несъвместимостта на електрическия агрегат със съществените изисквания за безопасност и опазване на здравето, установени в приложение I към Директива 2006/42/ЕО.
            
         
               (3)
            
            
               В точка 1.5.1 от приложение I към Директива 2006/42/ЕО по отношение на електрозахранването се съдържа изискването, че когато дадена машина има електрозахранване, тя трябва да бъде проектирана, изработена и съоръжена така, че да могат да бъдат предотвратени всички опасности от електрическо естество. Електрическият агрегат има следните пропуски:
               
                           —
                        
                        
                           Откритите кабели между ключа за запалването, механизма за запалване на бензиновия двигател и лесно достъпния акумулатор за 12 V биха могли в случай на неизправност да предизвикат електрически удар или пожар и късо съединение на акумулатора.
                        
                     
                           —
                        
                        
                           Въпреки че таблото за управление на агрегата е закрито с кожух от задната страна, входът за кабела (на генератора) и отворът в кожуха са проектирани по такъв начин, че е възможно да се влезе в допир с части под напрежение от съединенията за 230 V на волтметъра и частите под напрежение на щепселната кутия за товара.
                        
                     
                           —
                        
                        
                           Някои компоненти на таблото за управление не отговарят на нивото на защита IPX3.
                        
                     
                           —
                        
                        
                           Някои проводници на заземяването са свързани към една клема както в гнездото за 400 V, така и в гнездото за 230 V.
                        
                     
                           —
                        
                        
                           Краищата на проводниците са с калаено покритие, като не са налични притискатели за краищата на проводниците, което повишава риска от потенциално смъртоносен електрически удар в случай че ползвател докосне част от продукта под високо напрежение.
                        
                     
                           —
                        
                        
                           Проводниците, с изключение на този за заземяването (комбинация от ЖЪЛТО/ЗЕЛЕНО), не са ясно разпознаваеми. Не е налична схема на свързването, която може да се използва за определяне на проводниците.
                        
                     
                           —
                        
                        
                           Цветовият код, използван за различните видове кабели, не отговаря на изискванията.
                        
                     
         
               (4)
            
            
               В точка 1.7.3. от приложение I към Директива 2006/42/ЕО по отношение на маркировката на машините се изисква на всяка машина да е поставена на видно място по четлив и траен начин определена информация. Бензиновият агрегат няма етикет с названието „електрически агрегат с ниска мощност“. Табелките с данни са залепени и лесно се отделят. Липсват наименованието на дружеството и пълният адрес на производителя.
            
         
               (5)
            
            
               Комисията прикани Fringo GmbH&Co. KG и Zhejiang Lingben Machinery and Electronics Co. Ltd да представят забележките си по повод на предприетата от Германия мярка. Отговор не беше получен.
            
         
               (6)
            
            
               Проучването на данните, представени от германските органи, потвърждава, че бензиновият агрегат, произведен от Zhejiang Lingben Machinery and Electronics Co. Ltd и предлаган на пазара от Fringo GmbH&Co.KG, с адрес Kurfürstendamm 96, 10709 Берлин, не съответства на съществените изисквания за безопасност и опазване на здравето, установени в член 5, параграф 1, буква а) от Директива 2006/42/ЕО, и че несъответствието поражда сериозни рискове от нараняване на ползвателите. Поради това е целесъобразно предприетата от Германия мярка да се смята за обоснована,
            
         ПРИЕ НАСТОЯЩОТО РЕШЕНИЕ:
   Член 1
   Мярката, предприета от Германия за забрана на пускането на пазара на електрически агрегат от тип Rotenbach FO-65/LB2600, произведен от Zhejiang Lingben Machinery and Electronics Co. Ltd, Китай и предлаган на пазара от Fringo GmbH&Co.KG, с адрес Kurfürstendamm 96, 10709 Берлин, е обоснована.
   Член 2
   Адресати на настоящото решение са държавите членки.
   
      Съставено в Брюксел на 1 април 2016 година.
      
         
            За Комисията
         
         Elżbieta BIEŃKOWSKA
         
            Член на Комисията
         
      
   
   
      (1)  ОВ L 157, 9.6.2006 г., стр. 24.